ऐसे अकाउंट से निकाला पैसा तो होगी 10 साल की जेल | न्यूज़ 24
ऐसे अकाउंट से निकाला पैसा तो होगी 10 साल की जेल
नई दिल्ली (7 सितंबर): मोदी सरकार काले धन के कुबेरों को किसी भी तरह से छोड़ना नहीं चाहती है। ऐसे में मोदी सरकार ने फर्जी कंपनियों का रजिस्ट्रेशन खत्म करने के बाद अब इनके बैंक अकाउंट से रकम निकालने पर भी चेतावनी जारी की है।
सरकार ने कहा कि गैर-पंजीकृत कंपनियों के बैंक खाते से पैसे को निकालने वालों को 10 साल तक की कैद हो सकती है। यही नहीं केंद्र सरकार ने स्पष्ट किया है कि तीन साल या उससे अधिक वक्त से रिटर्न फाइल न करने वाली शेल कंपनियों के डायरेक्टर किसी दूसरी फर्म में भी ऐसा कोई पद नहीं ले सकते। कुछ मामलों में सरकार ने शेल कंपनियों से जुड़े चार्टर्ड अकाउंटेंट्स, कंपनी सेक्रटरीज और कॉस्ट अकाउंटेंट्स की पहचान भी की है।
सरकार का कहना है कि ब्लैक मनी पर लगाम कसने के अभियान के तहत अन्य शेल कंपनियों की भी पहचान करने काम का जारी है। इसके अलावा यह जानने की भी कोशिश की जा रही है कि फर्जी कंपनियों के चलते असल में मुनाफा उठाना वाले लोग कौन हैं। कॉर्पोरेट अफेयर्स मिनिस्ट्री ने ऐसी 2.09 लाख कंपनियों का रजिस्ट्रेशन रद्द कर दिया है, जो किसी बिजनस ऐक्टिविटीज में हिस्सा नहीं ले रही थीं। इसके अलावा इनके बैंक खातों को भी सीज करने का आदेश दिया गया है।